Torna el Serpis Urban Art Project amb un mandala que representa l´ànima de la dona
22 novembre 2019

## Torna el Serpis Urban Art Project amb un mandala que representa l´ànima de la dona22 novembre 2019Última actualització: 14 juliol 2025

![](../gestion/img/JordiEstevan_6731.jpg)  
  

El **departament de Cultura de l’Ajuntament** de Gandia reprèn el programa municipal d’art urbà, compromès i solidari, als barris: el Serpis Urban Art Project. Hi ho fan amb la intervenció que aquests dies **Damian Concept** estan realitzant al Ceip Cervantes. El **regidor, Nahuel González**, juntament el **coordinador del programa, Eloi Àngel**, han visitat aquest matí l’actuació artística. 

_“Vull agrair a la comunitat educativa del Cervantes el seu interès per donar suport a l’art urbà a Gandia. Aquesta legislatura serà constant l’arribada d’artistes de prestigi reconegut”_, ha assegurat González, qui ha anunciat que s’està enllestit un web i díptics amb tota la informació de les 20 intervencions que s’han realitzat ja a la nostra ciutat.  

Damian Concept destaca per la fusió entre mandales amb colors plans combinats amb el grafiti. _“Som una parella artística i sentimental, que fusionem la tècnica d’Eli en la geometria i el mandala, amb la meua experiència com a escriptor de grafitis des de 2011 en aplicació de colors, tècniques 3D...”_, ha comentat Luis.

L’obra es diu “Constanza” i representa l’ànima de la dona, _“emprant colors rosa pal, suau, dolç i delicat, combinats amb negres i grisos, les proves diàries que les dones hem de superar i traspassar. Els blancs són llocs i moments màgics de la nostra vida, xicotets instants que donen sentit a tot. A la part central hi és la mirada de la dona... Tot plegat configura aquest harmoniós mandala, ple d’esforç, amor, dolçor, superació...”_. Eli espera que els vianants puguen contemplar-lo i realitzar-hi la seua pròpia interpretació d’un mandala únic, que pot emprar-se com a eina de meditació.    

Finalment, Àngel ha anunciat que la pròxima intervenció del Serpis Urban Art Project serà d’Eleman, qui pintarà al Barranc de Borell. _“A més d’altres artistes urbanes com Elisa Capdevila, la Nena Guapa... que anirem comunicant”_.

Les persones interessades a enviar propostes d’intervenció i/o oferir murs per actuar-hi, poden fer-ho al correu electrònic: arturba@gandia.org.